SET ปิดเช้าพุ่ง 18 จุด อานิสงส์ราคาน้ำมันฟื้น-ยอดติดเชื้อโควิดลดลง
SET ปิดเช้าพุ่ง 18 จุด ตามตปท.อานิสงส์ราคาน้ำมันฟื้นและแรงกดดันจากจีนเริ่มผ่อนคลายลง รวมถึงสถานการณ์โควิดในประเทศที่ดีขึ้นจากยอดผู้ติดเชื้อต่ำสุดในรอบ 25 วัน บ่ายนี้ตลาดฯมีโอกาสลดช่วงบวกลง ให้แนวรับ 1,565 ส่วนแนวต้าน 1,575 - 1,580 จุด 
23 ส.ค. 2564

โดยนักวิเคราะห์ กล่าวว่า ตลาดหุ้นไทยเช้านี้ฟื้นตัวต่อเนื่องจากสัปดาห์ก่อน เป็นไปในทิศทางเดียวกับตลาดหุ้นในภูมิภาคเอเชียที่เช้านี้ต่างเคลื่อนไหวในแดนบวก หลังจากราคาน้ำมันฟื้นตัวขึ้น และแรงกดดันจากจีนเริ่มผ่อนคลายลง หลังจีนหันไปจัดการโควิดที่ระบาดอยู่ในขณะนี้ ส่งผลให้ตลาดหุ้นจีนและฮ่องกงปรับขึ้นมาได้ดี
ส่วนบ้านเราสถานการณ์การแพร่ระบาดไวรัสโควิด-19 ดูดีขึ้นจากยอดผู้ติดเชื้อโควิดวันนี้อยู่ที่ราว 17,000 รายต่ำสุดในรอบ 25 วัน ทำให้เห็นพัฒนาการที่ดีขึ้น จึงคาดหวังการประชุมศูนย์บริหารสถานการณ์โควิด (ศบค.) ปลายสัปดาห์นี้จะคลายล็อกดาวน์ลงบ้างส่งผลให้หุ้นที่ได้รับผลกระทบจากสถานการณ์โควิดฟื้นตัวขึ้นมาหลายกลุ่ม อย่าง กลุ่มแบงก์, ก่อสร้าง, ค้าปลีก เป็นต้น และราคาน้ำมันที่ฟื้นตัวขึ้นช่วยหนุนหุ้น Global play ให้ขึ้นมาด้วย โดยเฉพาะบริษัท ปตท. จำกัด (มหาชน) หรือ PTT และ บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP อีกทั้งตัวเลขส่งออกของไทยที่ออกมาดีช่วยหนุนด้วย
อย่างไรก็ตามยังต้องติดตามการประชุมประจำปีของธนาคารกลางสหรัฐฯ (เฟด) ที่เมืองแจ็คสันโฮล ซึ่งจะมีขึ้นในวันที่ 26 – 28 ส.ค.นี้ และงานไทยแลนด์โฟกัสในช่วงระหว่างวันที่ 25 – 27 ส.ค.นี้
สำหรับแนวโน้มการลงทุนในช่วงบ่ายนี้ นักวิเคราะห์ กล่าวว่า ตลาดฯมีโอกาสลดช่วงบวกลง พร้อมให้แนวรับ 1,565 จุด ส่วนแนวต้าน 1,575 – 1,580 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
KBANK มูลค่าการซื้อขาย 4,672.84 ล้านบาท ปิดที่ 116.50 บาท เพิ่มขึ้น 8.00 บาท
BBL มูลค่าการซื้อขาย 2,798.89 ล้านบาท ปิดที่ 111.00 บาท เพิ่มขึ้น 7.00 บาท
SCB มูลค่าการซื้อขาย 2,590.77 ล้านบาท ปิดที่ 104.00 บาท เพิ่มขึ้น 5.25 บาท
CPALL มูลค่าการซื้อขาย 1,675.71 ล้านบาท ปิดที่ 60.25 บาท เพิ่มขึ้น 2.25 บาท
GPSC มูลค่าการซื้อขาย 1,548.40 ล้านบาท ปิดที่ 78.50 บาท ลดลง 0.75 บาท
 